62019CJ0143_RES
Дело C‑143/19 P
Der Grüne Punkt — Duales System Deutschland GmbH
срещу
Служба на Европейския съюз за интелектуална собственост (EUIPO)
Решение на Съда (пети състав) от 12 декември 2019 година
„Обжалване — Марка на Европейския съюз — Регламент (ЕО) № 207/2009 — Членове 15 и 66 — Реално използване на колективна марка на Европейския съюз — Марка относно система за събиране и оползотворяване на отпадъци от опаковки — Поставяне върху опаковката на стоки, за които е регистрирана марката“
Марка на Европейския съюз — Колективни марки на Европейския съюз — Основна функция — Отличаване на стоките или услугите на членовете на сдружението, което е притежател на марката, от тези на други предприятия
(член 66 от Регламент № 207/2009 на Съвета)
(вж. т. 52—54)
Марка на Европейския съюз — Отказ, отмяна и недействителност — Основания за отмяна — Липса на реално използване на марката — Доказване на използването на по-ранната марка — Реално използване — Понятие — Критерии за преценка — Колективна марка
(член 15, параграф 1 и член 51, параграф 1, буква а) от Регламент № 207/2009 на Съвета)
(вж. т. 55—58, 62, 72 и 73)
Марка на Европейския съюз — Отказ, отмяна и недействителност — Основания за отмяна — Липса на реално използване на марката — Фигуративна колективна марка, изобразяваща кръг с две стрелки във връзка със система за събиране и оползотворяване на отпадъци от опаковки
(член 15, параграф 1 и член 51, параграф 1, буква а) от Регламент № 207/2009 на Съвета)
(вж. т. 67—70)
Резюме
Колективна марка във връзка със система за събиране на отпадъци от опаковки, която е поставена върху опаковката на стоките, може да бъде реално използвана за опакованите стоки
С решение Der Grüne Punkt/EUIPO (C‑143/19 P), постановено на 12 декември 2019 г., Съдът отменя решението на Общия съд (
1
), тъй като при прилагането на понятието „реално използване“ на колективна марка на Европейския съюз е допуснал грешка при прилагане на правото.
В конкретния случай жалбоподателят, Der Grüne Punkt, е регистрирал фигуративна колективна марка, изобразяваща кръг с две стрелки, във връзка със система за събиране и оползотворяване на отпадъци от опаковки. Вследствие на искане за отмяна Службата на Европейския съюз за интелектуална собственост (EUIPO) уважава частично искането, с мотива че посочената марка не е била реално използвана за всички стоки, за които е била регистрирана, с изключение на стоките, които представляват опаковки.
Жалбата за отмяна на решението на апелативния състав на EUIPO, подадена от жалбоподателя, е отхвърлена от Общия съд.
В подкрепа на жалбата си жалбоподателят изтъква, че Общият съд не се е съобразил с тълкуването на понятието „реално използване“ по смисъла на член 15, параграф 1 от Регламент № 207/2009 (
2
) и не е отчел надлежно характеристиките на колективните марки, посочени в член 66 от този регламент.
Най-напред Съдът припомня, че основната функция на колективна марка е да отличи стоките или услугите на членовете на сдружението, притежател на марката, от тези на други предприятия. Така, за разлика от индивидуалната марка колективната марка не е предназначена да указва на потребителя какъв е „произходът“ на стоките или услугите, за които е регистрирана. В това отношение Съдът отбелязва, че член 66 от Регламент № 207/2009 по никакъв начин не изисква фабрикантите, производителите, доставчиците или търговците, които участват в сдружението, което е притежател на колективна марка, да са част от една и съща група от дружества, която произвежда или доставя стоки или услуги под единен контрол. Освен това Съдът констатира, че колективните марки, подобно на индивидуалните марки, са част от процеса на търговия. Следователно, за да може да се квалифицира като „реално“ по смисъла на член 15, параграф 1 от Регламент № 207/2009, използването им трябва да се вписва действително в целта на съответните предприятия да създават или запазват пазар за своите стоки и услуги.
На следващо място, Съдът приема, че колективна марка се използва в съответствие с основната ѝ функция от момента, в който позволява на потребителя да разбере, че посочените стоки или услуги произхождат от предприятия, членуващи в сдружението, притежател на марката, и по този начин да отличи тези стоки или услуги от стоките или услугите на предприятия, които не членуват в него. В конкретния случай Съдът приема, че от констатациите на Общия съд е видно, че колективната марка е била използвана в съответствие с основната ѝ функция, предвид факта, че производителят или разпространителят на спорните стоки участва в системата на жалбоподателя от лицензионни споразумения.
На последно място, Съдът отбелязва, че преценката на реалното използване на разглежданата марка следва да се направи, като се оценят по-конкретно считаното за обосновано в съответния икономически сектор използване за поддържане или създаване на пазарни дялове в полза на защитените от марката стоки или услуги, естеството на тези стоки или услуги, характеристиките на пазара и обхватът и честотата на използване на марката. В това отношение Съдът констатира, че в конкретния случай Общият съд е пропуснал да приложи посочените критерии. Съдът по-специално приема, че Общият съд е трябвало да провери дали използването, надлежно доказано в конкретния случай, а именно поставянето на разглежданата марка върху опаковката на стоките на предприятията, включени в системата за събиране в близост и за екологично обработване на отпадъците от опаковки, се счита за обосновано в съответните икономически сектори за поддържане или създаване на пазарни дялове за стоките. Според Съда не може да се изключи, че указването от производителя или разпространителя върху опаковката на стоки за ежедневна употреба на участието в такава система за рециклиране може да повлияе върху решенията на потребителите за покупка и по този начин да допринесе за поддържането или създаването на пазарни дялове по отношение на тези стоки.
Като приема, че при прилагането на понятието „реално използване“ Общият съд е допуснал грешка при прилагане на правото, Съдът отменя обжалваното съдебно решение и решението на апелативния състав на EUIPO.
(
1
)	Решение от 12 септември 2018 г., Der Grüne Punkt/EUIPO — Halston Properties (Изображение на кръг с две стрелки) (T‑253/17, EU:T:2018:909).
(
2
)	Регламент (ЕО) № 207/2009 на Съвета от 26 февруари 2009 година относно марката на [Европейския съюз] (ОВ L 78, 2009 г., стр. 1).